PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Sprievodný dokument NÁVRH NARIADENIA EURÓPSKEHO PARLAMENTU A RADY, ktorým sa zriaďuje program registrovaných cestujúcich /* SWD/2013/051 final */





PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Sprievodný dokument NÁVRH NARIADENIA EURÓPSKEHO PARLAMENTU A RADY, ktorým sa zriaďuje program registrovaných cestujúcich Tento dokument je pracovný dokument útvarov Európskej komisie a slúži len na informačné účely. Nepredstavuje oficiálne stanovisko Komisie k tejto veci, ani takéto stanovisko nepredpokladá. 1. vymedzenie problému Podľa najnovších komplexných údajov, ktoré poskytli členské štáty, sa v roku 2009 uskutočnilo 669 miliónov prekročení vonkajších hraníc, v roku 2010 to bolo 675 miliónov a v roku 2011 700 miliónov, pričom tieto počty zahŕňajú občanov EÚ a štátnych príslušníkov tretích krajín. Počet prekročení hraníc na najväčších a najvyťaženejších hraničných priechodoch sa zvyšuje a bude sa zvyšovať aj naďalej. Účinné a plynulé riadenie väčších tokov cestujúcich na hraničných priechodoch na vonkajších hraniciach bude výzvou pre väčšinu členských štátov. V právnych predpisoch EÚ sa vyžaduje vykonávanie systematických kontrol na schengenských vonkajších hraniciach u všetkých cestujúcich (pri vstupe aj pri výstupe). Dôkladné kontroly sa spravidla vykonávajú u štátnych príslušníkov tretích krajín a minimálne kontroly u občanov EÚ a u osôb, ktoré majú právo na voľný pohyb[1]. Súčasné pravidlá pre štátnych príslušníkov tretích krajín by sa však dali označiť za uniformné, pretože na ich základe sa uplatňujú rovnaké kontroly bez ohľadu na rozdiely v miere rizika medzi jednotlivými cestujúcimi alebo na to, ako často cestujú. Hraničné kontroly občanov EÚ sa dajú na základe súčasných právnych predpisov zautomatizovať, ak sú títo občania držiteľmi elektronický pasov. V prípade štátnych príslušníkov tretích krajín sa to však nedá zrealizovať bez zmeny právneho rámca a bez zavedenia osobitného programu, ktorý by štátnym príslušníkom tretích krajín uľahčil prekračovanie hraníc. Štátni príslušníci tretích krajín predstavujú 26,5 % cestujúcich, ktorí prekračujú vonkajšie hranice EÚ, pričom mnohí z nich prekračujú hranice niekoľkokrát za rok, dokonca aj niekoľkokrát za týždeň. Plynulosť prekračovania hraníc a kapacitu priepustnosti hraničných priechodov možno výrazne zvýšiť, ak sa do programu registrovaných cestujúcich zapojí hoci len malé percento pravidelných cestujúcich z tretích krajín. V predchádzajúcom posúdení vplyvu, ktoré v roku 2008 sprevádzalo oznámenie s názvom Príprava ďalších krokov pre riadenie hraníc v Európskej únii[2], sa navrhovalo vytvorenie programu registrovaných cestujúcich pre pravidelne cestujúcich štátnych príslušníkov tretích krajín, ktorí boli vopred preverení. V oznámení Komisie uverejnenom v roku 2011 sa uvádzali rôzne možnosti a cesta vpred[3]. V tomto posúdení vplyvu sa skúmajú rôzne možnosti realizácie s cieľom nájsť čo najlepší spôsob realizácie programu registrovaných cestujúcich. Vplyvy celého programu registrovaných cestujúcich sa však analyzujú na základe konkrétnych možností. 2. analýza subsidiarity Podľa článku 74, článku 77 ods. 2 písm. b) a článku 77 ods. 2 písm. d) Zmluvy o fungovaní Európskej únie má Únia právomoc prijímať opatrenia týkajúce sa kontroly osôb a účinného monitorovania prekračovania vonkajších hraníc. Potreba zásahu na európskej úrovni je zjavná. Žiadny členský štát nie je schopný samostatne vypracovať program registrovaných cestujúcich, ktorý by viedol k uľahčeniu hraničných kontrol vo všetkých členských štátoch schengenského priestoru. Jedno individuálne rozhodnutie členského štátu povoliť prístup k celoeurópskemu programu registrovaných cestujúcich by malo vplyv na všetky krajiny schengenského priestoru, a preto sa povoľovanie prístupu musí regulovať na úrovni EÚ. Všetky opatrenia týkajúce sa hraničných kontrol sa musia uplatňovať na schengenský priestor bez kontrol na vnútorných hraniciach, do ktorého v súčasnosti patria všetky členské štáty – s výnimkou Rumunska, Bulharska, Cypru, Spojeného kráľovstva a Írska – a štyri ďalšie európske krajiny (Nórsko, Island, Švajčiarsko a Lichtenštajnsko). Štáty schengenského priestoru sa zaviazali zachovávať spoločné hranice EÚ a spoločné normy hraničnej kontroly. Kontroly sa vykonávajú iba na vonkajších hraniciach, po prekročení ktorých sa cestujúci môže voľne pohybovať v rámci schengenského priestoru. Pre vnútornú bezpečnosť schengenského priestoru je veľmi dôležité, aby sa o všetkých záväzných pravidlách spojených s hraničnou kontrolou rozhodovalo na úrovni EÚ. Príslušné ciele preto nemôžu primerane splniť členské štáty, ktoré by konali osamotene, ale lepšie sa dajú splniť na úrovni EÚ. Prínos EÚ Program registrovaných cestujúcich sa musí zaviesť na všetkých hraničných priechodoch na vonkajších hraniciach EÚ a bude mať dôsledky pre zdroje pohraničnej stráže všetkých krajín schengenského priestoru. Program registrovaných cestujúcich na úrovni EÚ zabezpečuje spoločný prístup EÚ k tomuto programu na základe spoločných právnych predpisov, a tým zaručuje, že na všetkých schengenských hraniciach budú naďalej platiť rovnaké pravidlá. Pre cestujúcich štátnych príslušníkov tretích krajín to znamená, že program registrovaných cestujúcich im je k dispozícii na všetkých hraničných priechodoch na schengenských hraniciach bez osobitného preverovania inou krajinou schengenského priestoru. Inými slovami, osoba, ktorú preveril jeden členský štát, môže využívať ľahšie podmienky pri prekračovaní vonkajších hraníc ktoréhokoľvek iného členského štátu. Bez spoločných pravidiel by to nebolo možné. 3. ciele iniciatívy eú Všeobecné ciele programu registrovaných cestujúcich sú: · uľahčiť prekračovanie vonkajších hraníc EÚ štátnym príslušníkom tretích krajín; · zachovať súčasnú úroveň bezpečnosti. Konkrétne ciele sú: · podporiť prístup k programu registrovaných cestujúcich pre určité kategórie pravidelne cestujúcich štátnych príslušníkov tretích krajín, ktorí boli vopred preverení; · zabezpečiť ochranu základných práv registrovaných cestujúcich, predovšetkým ochranu ich osobných údajov; · zabrániť diskriminácii rôznych skupín cestujúcich. Prevádzkové ciele sú: · skrátiť čas a znížiť náklady spojené s prekračovaním hraníc pravidelnými cestujúcimi a zvýšiť kapacitu priepustnosti hraničných priechodov. Hraničné kontroly registrovaných cestujúcich by nemali v priemere trvať dlhšie ako 20 – 40 sekúnd; · uvoľniť 25 % ľudských zdrojov hraničnej kontroly z kontrolovania cezhraničného pohybu pravidelných a vopred preverených cestujúcich a umožniť dôslednejšie zameranie na kontrolu rizikovejších cestujúcich[4] a/alebo poskytovanie služieb ostatným cestujúcim. 4. možnosti politiky Počas konzultácií so zainteresovanými stranami bolo vymedzených päť možností politiky v súvislosti s realizáciou programu registrovaných cestujúcich. Pre každú z týchto piatich možností politiky boli vymedzené možnosti praktickej realizácie. Pokiaľ ide o možnosť politiky č. 1 „podávanie žiadosti o prístup k programu registrovaných cestujúcich“, najlepšia čiastková možnosť je taká jasná a zrejmá, že bez ďalšej analýzy bolo zvolené podávanie žiadosti na ktoromkoľvek hraničnom priechode na vonkajších hraniciach a na konzuláte ktoréhokoľvek členského štátu. Ďalšie štyri možnosti politiky a ich čiastkové možnosti sú tieto: 4.1. Možnosť politiky č. 2: Uloženie údajov 4.1.1. Program registrovaných cestujúcich založený na údajoch uložených v osobitnom bezpečnostnom tokene[5] (čiastková možnosť 2a) 4.1.2. Program registrovaných cestujúcich založený na údajoch uložených v centralizovanej databáze (čiastková možnosť 2b) 4.1.3. Program registrovaných cestujúcich založený na údajoch uložených v osobitnom bezpečnostnom tokene v kombinácii s registrom (čiastková možnosť 2c) 4.2. Možnosť politiky č. 3: Kritériá preverovania 4.2.1 Rovnaké ako pre držiteľov víz na viac vstupov (založené na súčasných právnych predpisoch EÚ) (čiastková možnosť 3a) 4.2.2 Dôkladnejšie preverovanie s dodatočnými kritériami (čiastková možnosť 3b) 4.2.3 Vyradená čiastková možnosť: zapojenie tretích krajín do preverovania (čiastková možnosť 3c) 4.3. Možnosť politiky č. 4: Automatizácia hraničnej kontroly pre registrovaných cestujúcich 4.3.1. Plne automatizovaná (čiastková možnosť 4a) 4.3.2. Poloautomatizovaná (čiastková možnosť 4b) 4.4. Možnosť politiky č. 5: Poplatok za podanie žiadosti 4.4.1 Poplatok vo výške 20 EUR (čiastková možnosť 5a) 4.4.2 Bez poplatku (čiastková možnosť 5b) 5. posúdenie vplyvov Tabuľka 1 – Posúdenie možností politiky*) Možnosti a čiastkové možnosti politiky || Uľahčiť prekračovanie vonkajších hraníc EÚ štátnym príslušníkom tretích krajín || Zachovať súčasnú úroveň bezpečnosti || Náklady || Ochrana základných práv Možnosť č. 0 Základná || 0 || 0 || 0 || 0 Možnosť č. 2 Údaje uložené v bezpečnostnom tokene (2a) || √√√ || √√ || -√√ || -√ Údaje uložené v centralizovanej databáze (2b) || √√√√ || √√√ || -√√ || -√√√ Údaje (jednoznačné identifikačné číslo) uložené v bezpečnostnom tokene a údaje (jednoznačný identifikačný znak, biometrické údaje a údaje zo žiadosti) uložené v centrálnom registri (2c) || √√√ || √√√ || -√√√ || -√ Možnosti č. 3 a 4**) Rovnaké preverovanie ako u držiteľov víz na viac vstupov, plnoautomatizované prekračovanie hraníc || √√√√ || √ || -√ || 0 Rovnaké preverovanie ako u držiteľov víz na viac vstupov, poloautomatizované prekračovanie hraníc || √ || √√ || -√ || 0 Dôkladnejšie preverovanie, plnoautomatizované prekračovanie hraníc || √√√ || √√ || -√√ || -√√ Dôkladnejšie preverovanie, poloautomatizované prekračovanie hraníc || √ || √√√ || -√√√ || -√√ Možnosť č. 5 Poplatok za podanie žiadosti vo výške 20/10 EUR (5a) || √√ || - || 0 || - Bez poplatku (5b) || √√√ || - || -√√√ || - *) Tri čiastkové možnosti, ktoré sú súčasťou možnosti politiky č. 1 (podávanie žiadosti o prístup k programu registrovaných cestujúcich), nie sú uvedené v tabuľke 1, keďže najlepšia možnosť je už opísaná na začiatku kapitoly 4. **) Vplyvy čiastkových možností, ktoré sú súčasťou možností politiky č. 3 a 4 (kritériá preverovania a automatizácia hraničnej kontroly), sú priamo prepojené v tom zmysle, že vplyv čiastkových možností týkajúcich sa preverovania nie je možné posudzovať bez poznania uprednostňovanej možnosti týkajúcej sa automatizácie, a naopak. Z toho dôvodu sa štyri dostupné čiastkové možnosti (3a, 3b, 4a, 4b), ktoré sú súčasťou dvoch možností politiky, skombinovali do štyroch možných variantov a vplyv všetkých štyroch variantov sa posudzoval integrovane. 6. porovnanie možností Uloženie údajov Všetky tri čiastkové možnosti výrazne prispievajú k dosiahnutiu stanovených cieľov a predovšetkým sú plne v súlade s hraničnou politikou EÚ: bezpečnosť a predchádzanie nelegálnemu prisťahovalectvu pri prekračovaní hraníc sa neoslabuje, zatiaľ čo otvorenosť EÚ svetu a jej schopnosť uľahčovať cezhraničné kontakty ľudí, obchodnú a kultúrnu výmenu sa zväčšuje. Pôjde o prvý program na svete, ktorý je otvorený pre všetky tretie krajiny a ktorý je v prevádzke vo viacerých štátoch, v tomto prípade v celom schengenskom priestore. V tejto súvislosti sa môže Európa považovať za vzor pre zvyšok sveta. Čiastková možnosť založená na bezpečnostnom tokene umožňuje prehľadnosť a znižuje obavy o bezpečnosť údajov. Čiastková možnosť založená na centralizovanom programe registrovaných cestujúcich je bezpečnejšia a jednoduchšie sa vykonáva v praxi na hraničnom priechode. Táto druhá možnosť je však vyvážená potrebou vybudovať nový centralizovaný systém, v ktorom budú k dispozícii všetky údaje a v ktorom bude možné tieto údaje vyhľadávať. Čiastkovú možnosť založenú na bezpečnostnom tokene kombinovanom s centrálnym registrom možno vnímať ako hybrid uvedených dvoch čiastkových možností, v ktorom sa kombinujú ich jednotlivé výhody. Táto možnosť minimalizuje používanie osobných údajov v systéme na úrovni EÚ a odstraňuje hlavné bezpečnostné nedostatky systému založeného na bezpečnostnom tokene. Kombinovaný systém však prináša najkomplikovanejšiu integráciu do procesu hraničnej kontroly, keďže zavádza overovanie bezpečnostného tokenu aj overovanie prostredníctvom porovnávania s údajmi v centrálnom registri. Kritériá preverovania a automatizácia hraničnej kontroly Posúdenie ukázalo, že prísnejší postup preverovania nemá žiadny skutočný vplyv na bezpečnosť samotnej hraničnej kontroly a že uľahčenie prekračovania hraníc prostredníctvom poloautomatizovaných hraničných kontrol je príliš obmedzené na to, aby prinášalo pridanú hodnotu. Prísnejší postup preverovania by navyše výrazne zvýšil administratívne náklady členských štátov a výrazne by ovplyvnil ochranu základných práv. Poplatok za podanie žiadosti Zavedením poplatku vo výške 20 EUR by sa vykompenzovali administratívne náklady členských štátov na preskúmanie žiadostí. Bolo by to tiež v súlade so zvoleným prístupom k vybavovaniu žiadostí o víza. Čiastková možnosť nezavedenia poplatkov by však lepšie zaručila zapojenie veľkého počtu osôb do programu. Nedostatkom tejto možnosti by bolo podávanie veľkého počtu neoprávnených žiadostí. 7. uprednostňovaná možnosť Podávanie žiadosti o prístup k programu registrovaných cestujúcich V prípade možnosti politiky č. 1 je zrejmé, že ak sa cestujúcemu umožní, aby si vybral preňho najvhodnejšie miesto na podanie žiadosti, zaručí to zapojenie väčšieho počtu osôb do programu, a tak pomôže členským štátom riadiť toky cestujúcich na ich hraničných priechodoch na vonkajších hraniciach. Preto sa uprednostňuje čiastková možnosť podávať žiadosť o prístup k programu registrovaných cestujúcich na ktoromkoľvek hraničnom priechode a na konzuláte ktoréhokoľvek členského štátu. Táto čiastková možnosť vykazuje jasne najvyššiu efektívnosť nákladov a je plne v súlade s existujúcou hraničnou a vízovou politikou. Uloženie údajov Ako sa ukázalo v kapitole 6, určiť uprednostňovanú čiastkovú možnosť v prípade možnosti politiky č. 2 je zložitejšie. Celkové hodnotenie každej čiastkovej možnosti vo vzťahu k možnosti politiky č. 2 je takmer rovnaké, ale každá čiastková možnosť vykazuje výrazne odlišné nedostatky: čiastková možnosť založená na bezpečnostnom tokene vykazuje závažné bezpečnostné problémy, čiastková možnosť založená na centrálnej databáze vykazuje závažné problémy v oblasti základných práv a čiastková možnosť založená na bezpečnostnom tokene kombinovanom s centrálnym registrom vykazuje závažné problémy v oblasti nákladov. Analýza pomeru vynaložených prostriedkov k celkovému zisku však ukazuje, že vyššie jednorazové náklady a každoročné prevádzkové náklady čiastkovej možnosti založenej na bezpečnostnom tokene kombinovanom s centrálnym registrom členským štátom z dlhodobého hľadiska v plnej miere vynahradí hospodársky prínos programu registrovaných cestujúcich ako celku. Preto je táto čiastková možnosť uprednostňovaná, pokiaľ ide o možnosť politiky č. 2. Táto čiastková možnosť zaisťuje primeranú rovnováhu medzi bezpečnosťou, uľahčením prekračovania hraníc a ochranou údajov. Údaje uložené v centrálnom registri budú mať príslušníci pohraničnej stráže k dispozícii iba pri posudzovaní žiadosti, obnovovaní/rušení prístupu k programu registrovaných cestujúcich, v prípade straty alebo krádeže bezpečnostného tokenu alebo ak sa objavia akékoľvek problémy súvisiace s uľahčením prekračovania hraníc pre registrovaných cestujúcich. Počas hraničnej kontroly dostane pohraničná stráž iba informáciu o pozitívnej/negatívnej lustrácii. Zvolením tejto možnosti sa uplatňuje zásada „ochrany súkromia už v štádiu návrhu“. Kritériá preverovania a automatizácia V prípade možností politiky č. 3 a 4 je zrejmé, že kombinácia rovnakých kritérií preverovania ako pri vízach na viac vstupov s plne automatizovanou hraničnou kontrolou má najväčší celkový vplyv na uľahčenie prekračovania hraníc pre registrovaných cestujúcich. Okrem toho poskytuje vyvážený prístup k bezpečnosti a ochrane základných práv. Tento prístup je tiež najmenej nákladný, ak sa vezmú do úvahy náklady spojené s prísnejším postupom preverovania a poloautomatizovanou hraničnou kontrolou. Treba však poznamenať, že realizácia plnoautomatizovanej hraničnej kontroly si vyžaduje súbežné vypracovanie a zavedenie systému vstupu/výstupu, čo umožní, aby sa povinnosť pečiatkovať nahradila elektronickou registráciou dátumov vstupu a výstupu všetkých cestujúcich vrátane tých, ktorí sú zapojení do programu registrovaných cestujúcich. Poplatok za podanie žiadosti V prípade možnosti politiky č. 5 je primerané spojiť program registrovaných cestujúcich s poplatkom vo výške 20/10 EUR, ktorým sa vykompenzujú náklady na preskúmanie žiadostí a ktorý by bol stanovený v takej výške, aby neodradil potenciálnych žiadateľov. Uprednostňovaná možnosť súhrnne pozostáva z týchto postupov: · podávanie žiadostí na konzulátoch, ako aj na hraničných priechodoch, · kombinácia bezpečnostného tokenu a centralizovaného ukladania anonymizovaných biometrických údajov každého žiadateľa a údajov zo žiadosti, · uplatňovanie rovnakých kritérií preverovania, aké sú v súčasnosti stanovené v právnych predpisoch EÚ pre víza na viac vstupov, · povoľovanie prístupu k procesu plnoautomatizovanej hraničnej kontroly pre registrovaných cestujúcich, · vyberanie poplatku vo výške 20 EUR za žiadosť o prístup k programu registrovaných cestujúcich. V prípade, že sa žiadosť o víza a žiadosť o prístup k programu registrovaných cestujúcich skúmajú súčasne na základe rovnakých sprievodných dokladov, sa však vyberie znížený poplatok (10 EUR). Uprednostňovaná možnosť je plne v súlade s príslušnými právnymi predpismi o ochrane osobných údajov, predovšetkým so zásadami ochrany údajov a požiadavkami nevyhnutnosti, proporcionality, obmedzenia účelu a kvality údajov, pričom cieľom uplatňovaných bezpečnostných opatrení a mechanizmov je účinná ochrana základných práv jednotlivých cestujúcich a najmä ochrana ich súkromného života a osobných údajov. Zamestnanci a štátni príslušníci tretích krajín si musia byť vedomí týchto práv. Náklady a finančná podpora V prípade uprednostňovanej možnosti programu registrovaných cestujúcich by odhadované celkové jednorazové náklady agentúry na vytvorenie centralizovanej časti predstavovali 43 miliónov EUR, rozložené na 2 – 3 roky, a priemerné ročné náklady na údržbu a prevádzku by predstavovali 20 miliónov EUR. Celkové jednorazové náklady členských štátov na vytvorenie a zavedenie ich vnútroštátnej infraštruktúry by predstavovali 164 miliónov EUR, rozložené na 2 – 3 roky, a priemerné ročné náklady na údržbu a prevádzku by predstavovali 81 miliónov EUR. Uvedené náklady zahŕňajú aj administratívne náklady s výnimkou nákladov na preskúmanie žiadostí. Náklady na automatizáciu by do značnej miery kolísali v závislosti od počtu zriadených automatizovaných brán. Mzdové a investičné náklady na zavedenie a udržiavanie programu registrovaných cestujúcich by sa v primeranom časovom rámci vrátili v podobe uvoľnených ľudských zdrojov a nižšej jednotkovej ceny hraničnej kontroly. Nasledujúci viacročný finančný rámec, ktorý navrhuje Komisia, obsahuje návrh vo výške 4,6 miliardy EUR pre Fond pre vnútornú bezpečnosť na obdobie rokov 2014 – 2020. V návrhu je vyčlenených 1,1 miliardy EUR ako orientačná suma na vytvorenie systému vstupu/výstupu a programu registrovaných cestujúcich, pričom sa počíta s tým, že náklady na vytvorenie začnú plynúť až od roku 2015. Okrem toho je mimo rámca Fondu pre vnútornú bezpečnosť vyčlenená osobitná suma 822 miliónov EUR na riadenie existujúcich rozsiahlych informačných systémov (Schengenský informačný systém II, vízový informačný systém a systém EURODAC).[6] Komisia uvažuje o možnosti, že poverí agentúru úlohami súvisiacimi s plnením rozpočtu pre tieto systémy. Poskytnutie finančnej podpory týkajúcej sa nákladov na vytvorenie na vnútroštátnej úrovni by zaistilo, že zložitá hospodárska situácia na vnútroštátnej úrovni neohrozí projekty ani nespôsobí ich meškanie. Tretím krajinám nevzniknú v dôsledku realizácie programu registrovaných cestujúcich žiadne náklady. Po prípadnom prijatí programu registrovaných cestujúcich budú tretie krajiny primerane informované o mechanizme uľahčujúcom prekračovanie hraníc a o tom, že ich občania môžu požiadať žiadosť o prístup k tomuto programu. 8. monitorovanie a hodnotenie Riadiaci orgán (agentúra) zabezpečí, aby sa zaviedli systémy na monitorovanie fungovania programu registrovaných cestujúcich v porovnaní s hlavnými cieľmi politiky. Komisia okrem toho vypracuje celkové hodnotenie programu registrovaných cestujúcich. V posúdení vplyvu sa uvádzajú potenciálne ukazovatele, ktoré sa môžu použiť na monitorovanie miery, do akej sa plnia ciele politiky. Základnými informačnými zdrojmi sú register programu registrovaných cestujúcich a systémy automatizovanej hraničnej kontroly. [1] Ú. v. EÚ L 158, 30.4.2004. [2] SEK(2008) 154, 13.2.2008. [3] KOM(2011) 680 v konečnom znení. [4] Cestujúci, ktorí sa rozhodli nezapojiť do programu registrovaných cestujúcich, nie sú a nebudú považovaní za rizikovejších cestujúcich na základe skutočnosti, že sa nezapojili do daného programu. [5] V kontexte programu registrovaných cestujúcich sa bezpečnostný token opisuje ako hmotný nosič, ktorý dostane oprávnený používateľ na elektronické preukázanie svojej totožnosti. Bezpečnostný token slúži ako elektronický kľúč na prístup k niečomu, v tomto prípade k systému automatizovanej hraničnej kontroly. [6] KOM(2011) 750 v konečnom znení.